
Serviciul Român de Informaţii va avea acces la toate bazele de date privind 


cărțile de identitate, pașapoartele, permisele de conducere și certificatele de 
înmatriculare, în baza unui contract primit de firma oficială pe care o 


administrează, RASIROM RA, de la direcția de specialitate a MAI. 


Concret, compania SRI va „asigura existența copiei bazei de date a Evidenţei 
Populaţiei, actualizată la zi”. lar asta nu este totul. Poliţia Română a cumpărat, 
tot de la RASIROM RA, un sistem operativ care să slujească la punerea în 
aplicare a mandatelor de supraveghere emise de judecători în dosarele penale. 
Culmea, în caietul de sarcini, IGPR invocă o decizie a Curţii Constituţionale din 
anul 2016, prin care SRI a fost scos din dosarele penale, inclusiv în ceea ce 
privește punerea în executare a acestor mandate de supraveghere tehnică. Și 


SPP lucrează tot cu compania oficială a SRI, de la care a cumpărat, recent, 


printre altele, nouă generatoare de fum mobile, pentru a-și antrena agenții 


care participă la misiuni de intervenţii la dezastre, urgenţe și crize. 


Unul dintre cele mai interesante contracte la care a participat, în această vară, 
Regia Autonomă RASIROM, firma oficială a Serviciului Român de Informaţii, are 
legătură cu o achiziţie făcută de un alt serviciu special. Este vorba despre 
Serviciul de Protecţie și Pază, structura specializată în paza și protecția 
demnitarilor de rang înalt, cu precădere, în ultimii opt ani, a președintelui 


României, Klaus lohannis. 


„Jurnalul” a dezvăluit, în mai multe anchete publicate începând cu anul 
pandemiei, 2020, că instituţia condusă de generalul Lucian Pahonţu a demarat 
și finalizat o serie de investiţii în cadrul unui proiect finanţat din fonduri 
externe, intitulat „Sistemul integrat pentru intervenţia la dezastre, urgente și 
crize”. În cadrul acestui proiect, SPP a declanșat, în primăvara acestui an, o 
nouă achiziţie având ca obiect dotarea cu un kit de echipamente, mijloace și 
materiale destinate pregătirii specifice și desfășurarea de intervenţii multirisc, 


precum și cu o serie de echipamente IT. 


Afacerea a fost împărțită în mai multe loturi, din care trei sunt cu adevărat 
interesante, atât din punctul de vedere al produselor cumpărate, cât, mai ales, 


al furnizorului declarat câștigător al procedurii de achiziţie. 


Astfel, SPP a pus la bătaie un buget de 105.039 de lei fără TVA, aferent Lotului 
2, referitor la achiziţia a nouă echipamente de rețea Acces Point cu alimentare 
PoE. După care a alocat un buget de 46.215 lei fără TVA, aferent Lotului 5, 
pentru achiziţia a nouă... generatoare de fum mobile. De asemenea, SPP a 
alocat un buget estimat la 96.639 de lei fără TVA, aferent Lotului 7, pentru 


achiziția a trei laptopuri VR. 


RASIROM este firma oficială a Serviciului Român 
de Informaţii 


Ei, bine, toate aceste trei loturi au fost adjudecate, la data de 14 iulie 2023, de 


Regia Autonomă RASIROM, firma oficială a SRI, pentru un preţ final negociat la 


159.577,26 de lei fără TVA, respectiv la 189.896,93 de lei cu TVA inclusă (adică 
38.754,5 euro). 


Regia Autonomă RASIROM este o structură aflată în coordonarea Serviciului 
Român de Informaţii. Compania SRI a fost înființată prin HG 60/1995, act 
normativ care a fost modificat și completat succesiv prin HG 363/1999, prin HG 
549/2003, respectiv prin HG 793/2003 și se ocupă cu proiectarea și realizarea 
unor sisteme integrate de securitate. RASIROM funcţionează sub coordonarea 
Serviciului Român de Informaţii, ca integrator de soluţii de securitate fizică și 
informatică, cu securitatea cibernetică și fizică a structurilor critice naţionale și 
europene, precum și cu asigurarea obiectivelor naționale de interes strategic. 
Bugetul Regiei Autonome RASIROM este parte a bugetului anual al Serviciului 


Român de Informaţii. 


Poate pentru că este vorba despre firma SRI care urma să-și adjudece aceste 
loturi, partea tehnică a produselor cumpărate lipsește din caietul de sarcini 
publicat de SPP pe portalul SEAP. Însă din ceea ce s-a publicat totuși în 
legătură cu această cumpărătură, aflăm că „prin achiziția produselor respective 
se vizează creșterea nivelului de instruire a personalului responsabil de 


intervenţia la dezastre, urgenţe și crize”. 


Generatoare de fum, pentru a crea factori 
perturbatori în cursul antrenamentelor 


Potrivit documentaţiei de atribuire, aceste echipamente livrate de firma SRI 
urmează să fie utilizate atât în sesiunile de antrenament, cât și în timpul 


intervențiilor reale, pentru realizarea mai multor obiective. 


Unul dintre obiective este „supravegherea video a zonelor de antrenament și a 
modului în care se realizează antrenamentul”. De asemenea, produsele vor 
asigura „transmiterea informaţiilor video, în timp real, în centrul de coordonare 
a exerciţiilor, pentru monitorizarea activităților desfășurate”. Cel mai probabil, 
generatoarele de fum mobile cumpărate de SPP de la firma SRI sunt destinate 
obiectivului „constituirea unor situaţii similare celor reale, prin generarea unor 


factori perturbatori, acustici și vizuali în zonele de pregătire”. 


Un alt obiectiv vizat este „modificarea scenariilor de antrenament pe timpul 
desfășurării acestora, atât din centrul de coordonare a activităților, cât și prin 
intermediul componentelor din kitul mobil aflat în dotarea instructorilor din 
teren”. Nu în ultimul rând, cumpărătura va asigura „infrastructura hardware 


pentru diverse aplicaţii informatice necesare în procesul de instruire”. 


Toate datele populaţiei României, la dispoziţia 
SRI, prin contract 


Dacă în cazul achiziţiei SPP firma oficială a SRI se implică în procesul de 
antrenare a agenţilor, cu atât mai interesantă este o altă afacere adjudecată, în 
vara aceasta, de RASIROM. Mai exact, la data de 14 aprilie 2023, Direcţia 
Generală pentru Evidenţa Persoanelor (DGEP) a scos la mezat un contract 


privind achiziția de produse software și servicii de instalare și configurare. 


DGEP are ca atribuţii gestionarea și administrarea, la nivel naţional, a bazelor 
de date privind evidenţa persoanei, cărțile de identitate, pașapoartele, 


permisele de conducere și certificatele de înmatriculare a vehiculelor. 


În aceste condiţii, este interesant ce notează instituţia în cuprinsul caietului de 
sarcini. „Pentru alinierea la cerințele actuale de natură tehnică și pentru 
asigurarea compatibilității cu versiunile noi de baze de date, respectiv de 
soluţii de aplicare, DGEP trebuie să achiziţioneze produsele software și 
serviciile de instalare și de configurare a componentelor licenţiate, în vederea 
asigurării securităţii bazelor de date și a modernizării soluţiei de aplicare a 
datelor pe o infrastructură hardware, cum ar fi serverele Intel și echipamentele 


de stocare”. 


Pentru a realiza acest obiectiv, DGEP a pus la bătaie un buget estimat de 
424.269,57 de lei fără TVA și a organizat o procedură simplificată de selecţie de 
oferte, la care s-au prezentat două companii. lar la data de 20 iunie 2023 a fost 
aleasă oferta depusă de Regia Autonomă RASIROM, cu care a fost încheiat 
contractul 2634167/2023, la o valoare de 409.201,75 de lei fără TVA, respectiv 
486.950,1 lei cu TVA inclusă (99.377,6 euro). 


RASIROM va furniza DGEP și va instala ultimele versiuni de soft ale Oracle 


Database Enterprise Edition (două licenţe) cu valabilitate perpetuă, ale Oracle 


Golden Gate (două licenţe) cu valabilitate perpetuă și un sistem Linux Premier 
Suport, cu valabilitate anuală. Interesant este că firma SRI va asigura 
funcţionalitatea de replicare a datelor, securitatea sistemelor de gestiune a 
bazelor de date, înregistrarea datelor și tranzacţiilor efectuate asupra 
categoriilor de date gestionate la nivelul sistemelor componente ale DGEP și va 


asigura existenţa copiei bazei de date actualizate la zi. 


Scoși de Curtea Constituţională din dosarele penale, agenţii secreţi revin în 


baza unei afaceri încheiate cu Poliţia Română 


În primăvara anului curent, Inspectoratul General al Poliţiei Române (IGPR) 
reclama, în cuprinsul caietului de sarcini aferent unei achiziţii de echipamente 
de securitate constând într-un „sistem operativ”, că odată cu Decizia Curţii 
Constituţionale 51/2016, prin care SRI a fost scos din dosarele penale, inclusiv 
în ceea ce privește punerea în executare a mandatelor remise de judecători, 
„Parchetul și Poliţia au rămas singurele organe competente să pună în 


executare mandatele magistraţilor în cauzele penale”. 


Sub acest motiv, IGPR a organizat o licitație deschisă, punând la bătaie un 
buget estimat iniţial la 4.320.000 de lei fără TVA. La această licitație s-au înscris 
patru companii, iar în 29 mai 2023 afacerea a fost adjudecată de... SRI, prin 
Regia Autonomă RASIROM, pentru un preţ final de 3.450.000 de lei fără TVA, 
respectiv de 4.105.500 de lei cu TVA inclusă (837.857,1 euro). 


Poliția susţine, în documentaţia de atribuire, că achiziţia respectivului sistem 
operativ este necesară „pentru întărirea capacităţii operaționale a unităților de 
poliție ce folosesc mijloace speciale de investigaţie în lupta împotriva 
fenomenului infracţional”. „În situaţii deosebite, în care activităţile polițienești 
vizează persoane sau grupări infracționale specializate în măsuri de 
contracarare a metodelor și mijloacelor polițienești de documentare a 
activităţii infracționale a acestora, este necesară o strategie bazată pe utilizarea 
optimă și integrată a unor mijloace tehnice moderne (...), care să vină în 
sprijinul poliţiei în lupta cu fenomenul infracțional aflat într-o continuă evoluție 


și adaptare rapidă”. 


Din acest contract, înţelegem că sistemul operativ cu care IGPR va pune în 
aplicare mandatele de supraveghere tehnică dispuse de magistrați, obligat 
fiind de decizia CCR care a scos din dosarele penale SRI, este livrat de firma 
oficială a SRI. Mai mult, din documentaţia citată, rezultă că Regia Autonomă 
RASIROM va instala aceste echipamente și va asigura mentenanta lor. Deloc 
surprinzător, Anexa în care scrie exact ce conţine acest „sistem operativ” nu a 


fost publicată pe SEAP. 


Susţine proiectul nostru printr-o donaţie: 


va oel e. me 
Pentru cele mai importante ştiri ale zilei, transmise în 


timp real, daţi subscribe canalului noastru de Telegram! 

